Tanoka Beard

Tanoka Dwight Beard (sündinud 29. septembril 1971 USA-s Utah' osariigis Ogdeni linnas) on Ameerika Ühendriikide endine elukutseline korvpallur, kes on mänginud Eesti korvpalli meistriliigas klubi Tartu Ülikool/Rock meeskonnas keskpositsioonil. 

Beard on valitud 1999. ja 2000. aastal Hispaania ning 2004., 2005. ja 2007. aastal Leedu kõrgliiga kõige väärtuslikumaks mängijaks (MVP-ks).

Korvpallikarjäär
Tanoka Beard hakkas korvpalli tõsisemalt mängima 1989. aastal, esindades Boise State'i ülikooli. Pärast seda alustas Beard edukat korvpallikarjääri Euroopas, kui ta siirdus mängima Itaaliasse Rooma Lottomaticasse (tollal kandis klubi nime Burghy). Järgmisel hooajal sai Beard lepingu Türgi tuntuima klubi Ülkersporiga, kellega ta tuli 1995. aastal Türgi meistriks. Seejärel mängis ta veel Lugos ja Besançon BCD-s. 1996/97. hooajaks siirdus Beard mängima Hispaania kõrgliigaklubisse Badalona Joventut, kellega võitis samal aastal liigakarika; samasse klubisse jäi ta kuni 1998. aastani. Järgmisel hooajal liikus Beard edasi Hispaania teise tugeva klubi Madridi Reali rivistusse, kus ta valiti hooaja lõpuks Hispaania kõrgliiga ACB kõige väärtuslikumaks mängijaks. Järgmised kaks hooaega mängis Beard Valencia Pamesa ja Fenerbahçe klubis ning pärast seda hooaja Venemaal Rostovi Lokomotiivi (nüüdse Krasnodari Lokomotiiv-Kubani) meeskonnas.

2003. aastal tuli Tanoka Beardile kutse Euroopa tippu kuuluvalt klubilt Kaunase Žalgiriselt. Sellesse meeskonda jäi Beard koguni neljaks ja pooleks aastaks ja võitis Leedu fännide seas suure populaarsuse. Beard valiti kolm korda (2004, 2005, 2007) Leedu kõrgliiga kõige väärtuslikumaks mängijaks ning Balti liiga 2005. aasta parimaks mängijaks. Kaunasega tuli ta kokku neli korda Leedu korvpalliliiga meistriks ning võitis ühe karika. Tema kõrgemad näitajad olid Euroliigas mängu kohta 18 punkti ja 10,6 lauapalli hooajast 2004/2005. Viimasel hooajal ei suutnud Beard aga samasuguseid esitusi enam näidata ning pärast 2006/07. hooaega lahkus ta Žalgirise ridadest. Järgmiseks klubiks sai Beardil Iisraelis tegutsev Holoni Hapoel, kus ta veetis poole 2007/08. hooajast. Samal aastal jõudis Beard esindada veel ka kaht Puerto Rico klubi. 

2008. aasta augusti lõpus liitus Tanoka Beard Eesti kõrgliigaklubi Tartu Ülikool/Rockiga. Esimestes mängudes osutus Beard meeskonna üheks resultatiivseimaks, visates keskmiselt üle 18 punkti ja hankides üle kümne lauapalli. Tartu Rockiga jõudis Beard Balti liigas kuue parema sekka. Veerandfinaalis mängiti koduse rivaali BC Kalev/Cramoga, keda võideti mängudega 2 : 1. Eriti pingeline oli kolmas mäng Tallinnas, kus lisaaja viimasel sekundil tabas just Beard üheksalt meetrilt kaugviske, tänu millele sai Rock pääsu Balti liiga Final Fouri, mis peeti Tartus. Esimene vastane oli Beardi kunagine koduklubi Kaunase Žalgiris, kellele kaotati üheksa punktiga. Kolmanda koha mängus alistati üheksa punktiga omakorda Riia ASK. Tanoka Beard oli kõigis nendes mängudes Tartu Rocki resultatiivseim mängija. Eesti korvpalli meistriliiga finaalseerias jäi Rock mängudega 2 : 4 alla Kalev/Cramole.

Plaadifirma
Peale korvpalli tegeleb Tanoka Beard räppmuusikaga. Beardil on oma plaadifirma DubDub Records. Paljudes tema lugudes on kaasa teinud Leedu muusikud, näiteks Linas Adomaitis. Tema üks tuntumaid lugusid on "Night Life", kus teeb kaasa Leedu artist Daiva. Muusikaloole on filmitud ka video. Tanoka Beard on esinenud ka eesti telesaates "Paar".

Auhinnad

Klubiga
1994/95 Türgi meister (Ülkerspor) 
1996/97 Hispaania karikavõitja (Badalona Joventut) 
2002/03 Leedu meister (Kaunase Žalgiris) 
2003/04 Leedu meister (Kaunase Žalgiris) 
2004/05 Leedu meister (Kaunase Žalgiris) 
2004/05 Balti liiga meister (Kaunase Žalgiris) 
2006/07 Leedu meister (Kaunase Žalgiris) 
2006/07 Leedu karikavõitja (Kaunase Žalgiris)
2008/09 Balti liiga kolmas koht (Tartu Ülikool/Rock)
2008/09 Eesti meistriliiga teine koht (Tartu Ülikool/Rock)

Individuaalselt
1998/99 Hispaania kõrgliiga MVP (Madridi Real) 
2001/02 Hispaania kõrgliiga MVP (Badalona Joventut) 
2003/04 Leedu kõrgliiga MVP (Kaunase Žalgiris) 
2004/05 Balti liiga aasta mängija (Kaunase Žalgiris) 
2004/05 Balti liiga Final Fouri MVP (Kaunase Žalgiris) 
2004/05 Euroliiga sümboolne teine meeskond (Kaunase Žalgiris) 
2004/05 Leedu kõrgliiga MVP (Kaunase Žalgiris) 
2006/07 Leedu kõrgliiga MVP (Kaunase Žalgiris)

Viited

Välislingid
Tanoka Beard – Eurobasket.com 

Ameerika Ühendriikide korvpallurid
Sündinud 1971